ORDE do 1 de agosto de 2008 sobre aprobación definitiva do Plan Xeral de Ordenación Municipal do Concello de Melón (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 01/09/2008

I. Antecedentes.
I.1 Esta consellería mediante Orde do 26-11-2007 acordou, de conformidade co punto 5. b) do artigo 85 da Lei 9/2002, non outorgar a aprobación definitiva do Plan Xeral de Ordenación Municipal do Concello de Melón (Ourense) mentres non se realizasen as modificacións necesarias para corrixir as deficiencias que a propia orde establecía.
I.2 O Pleno do Concello de Melón aprobou o 13-2-2008 as modificacións introducidas no Plan Xeral de Ordenación Municipal, logo dos informes emitidos polos servizos xurídico e técnico, do 8-2-2008 e 9-2-2008, respectivamente.
I.3 O expediente municipal foi remitido a esta consellería para resolver sobre a súa aprobación definitiva mediante escrito que tivo entrada o 29-2-2008.
I.4 A Dirección Xeral de Patrimonio Cultural da Consellería de Cultura e Deporte remite o 15-4-2008 informe desfavorable do director xeral de Patrimonio Cultural con data 11-2-2008 ao Plan Xeral de Ordenación Municipal do Concello de Melón.
I.5 O Concello de Melón achega mediante escrito do 5-5-2008 a resolución do 5-5-2008 da Dirección Xeral de Desenvolvemento Sostible da Consellería de Medio Ambiente e Desenvolvemento Sostible pola que se declara a inviabilidade do sometemento do Plan Xeral de Ordenación Municipal do Concello de Melón aos trámites previstos no artigo 7 da Lei 9/2006 sobre avaliación dos efectos de determinados planes e programas no medio ambiente (DOG núm. 112, do 11-6-2008).
I.6 Mediante escrito do 12-5-2008, que ten entrada nesta consellería o 13-5-2008, o Concello de Melón achega certificación expedida polo secretario municipal acreditativa do transcurso do prazo establecido legalmente para a recepción do informe da Dirección Xeral de Patrimonio Cultural da Consellería de Cultura e Deporte.
I.7 Finalmente, o Concello de Melón achega o 16-6-2008 informe do 20-5-2008 da Subdirección Xeral de Infraestruturas e Normativa Técnica da Dirección Xeral de Telecomunicacións do Ministerio de Industria, Turismo e Comercio, emitido ao abeiro do artigo 26.2º da Lei 32/2003, do 3 de novembro, xeral de telecomunicacións.
II. Consideracións e fundamentos.
A Dirección Xeral de Urbanismo elevou o seguinte informe a respecto do contido da documentación do Plan Xeral de Ordenación Municipal do concello de Melón:
Logo de analizar o expediente administrativo e os documentos que integran o Plan Xeral de Ordenación Municipal do Concello de Melón, infórmase que no Plan Xeral de Ordenación Municipal que presenta o concello aparecen corrixidas as deficiencias sinaladas na Orde de data 26-11-2007.
III. Resolución.
Con base no antedito resolvo, de conformidade co disposto no artigo 85.5º. a) da LOUG:
Outorgar a aprobación definitiva ao Plan Xeral de Ordenación Municipal do Concello de Melón.
Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do Plan Xeral de Ordenación Municipal aprobado definitivamente.
Notifíqueselle esta orde ao concello e publíquese no Diario Oficial de Galicia.
Santiago de Compostela, 1 de agosto de 2008.
María José Caride Estévez
Conselleira de Política Territorial, Obras Públicas
e Transportes